

**ส.เด็ก เพิ่มช่องทางพัฒนาระบบการรักษาพยาบาลที่บ้าน (Virtual Hospital)   
ลดการติดเชื้อเพิ่มในโรงพยาบาล ผู้ปกครองและผู้ป่วยเด็กไม่ต้องเดินทาง ประหยัดค่าใช้จ่าย**

**สถาบันสุขภาพเด็กแห่งชาติมหาราชินี** **กรมการแพทย์** เพิ่มช่องทางระบบการรักษาพยาบาลที่บ้าน (Virtual Hospital) โดยเป็นการพบแพทย์ออนไลน์ ผู้ป่วยและผู้ปกครองสะดวกไม่ต้องเดินทาง ประหยัดค่าใช้จ่ายและช่วยลดความแออัดในโรงพยาบาลอย่างเป็นรูปธรรม ผู้ป่วยและแพทย์สามารถสนทนาโต้ตอบกันได้แบบ real time โดยเน้นกลุ่มโรคที่มีอาการคงที่ไม่เร่งด่วน

**แพทย์หญิงอัมพร เบญจพลพิทักษ์ รักษาราชการแทนอธิบดีกรมการแพทย์** กล่าวว่า จากนโยบายของรัฐมนตรีว่าการกระทรวงสาธารณสุข นายแพทย์ชลน่าน ศรีแก้ว ได้กำหนดให้กระทรวงสาธารณสุข เป็นสาธารณสุขรูปแบบใหม่ (MOPH Plus) ที่ยึดประชาชนเป็นศูนย์กลาง ยกระดับการดูแลสุขภาวะทุกมิติ เพื่อเพิ่มคุณภาพชีวิตให้กับประชาชนทุกกลุ่ม กรมการแพทย์ได้เร่งขับเคลื่อนนโยบายด้านต่างๆ รวมทั้ง Digital Health การพัฒนางานดิจิทัล ได้แก่ ระบบ Smart Hospital, PHR ประวัติสุขภาพอิเล็กทรอนิกส์ส่วนบุคคล การให้บริการแพทย์ทางไกลครบวงจร (DMS Telemed) สำหรับการแพทย์ปฐมภูมิ กรมฯได้นำเอาระบบ Virtual Hospital มาใช้บริหารจัดการดูแลรักษาผู้ป่วยเด็กในโรคที่มีอาการคงที่ไม่เร่งด่วน เพื่อผู้ป่วยเข้าถึงการรักษาอย่างทั่วถึงและเท่าเทียม และ ลดการเดินทางมาโรงพยาบาล เพิ่มความสะดวกในการเข้าถึงการรับบริการ ลดความแออัด และความเสี่ยงจากการติดเชื้อในโรงพยาบาลได้อย่างเป็นรูปธรรม มีประสิทธิภาพและรวดเร็วมากขึ้น

**นายแพทย์อัครฐาน จิตนุยานนท์ ผู้อำนวยการสถาบันสุขภาพเด็กแห่งชาติมหาราชินี กล่าวเพิ่มเติมว่า**   
สถาบันสุขภาพเด็กแห่งชาติมหาราชินี กรมการแพทย์ ให้บริการรักษาผู้ป่วยเด็กทั้งโรคทั่วไป และผู้ป่วยโรคยุ่งยากซับซ้อนมานานกว่า 69 ปี โดยมีผู้ป่วยนอกเข้ารับบริการมากกว่า 300,000 รายต่อปี หรือประมาณ 1,200 รายต่อวัน   
จึงสร้างความแออัด และไม่สะดวกแก่ผู้รับบริการ สถาบันฯ จึงเปิดให้บริการการรักษาพยาบาลที่บ้าน Virtual Hospital ตั้งแต่ วันที่ 2 พฤศจิกายน 2566 ซึ่งเป็นระบบการรักษาบนโลกออนไลน์เสมือนจริง ที่จะช่วยให้ผู้ป่วยและแพทย์สามารถสนทนาโต้ตอบกันได้แบบ real time ทันเหตุการณ์ โดยเป็นการบริการแบบครบวงจร เสมือนเข้ารับการรักษาด้วยตนเองที่โรงพยาบาล ผู้ป่วยและผู้ปกครองสะดวก ไม่ต้องเสียเวลาเดินทาง ประหยัดค่าใช้จ่าย ลดความแออัดและความเสี่ยงจากการติดเชื้อในโรงพยาบาลได้อย่างเป็นรูปธรรม โดยสถาบันสุขภาพเด็กแห่งชาติมหาราชินีจะให้การดูแลรักษาผู้ป่วยเด็กทั้งที่เป็นผู้ป่วยเก่าและผู้ป่วยใหม่ ที่เข้าเงื่อนไขการเข้ารับบริการ และมีอาการคงที่ไม่เร่งด่วน ไม่มีโรคประจำตัวร้ายแรง ทั้งนี้ผู้ป่วยที่พักรักษาตัวที่บ้านจะสามารถปรึกษาแพทย์ พยาบาล ทีมสหสาขาวิชาชีพ ผ่านระบบออนไลน์ โดยไม่จำเป็นต้องมาโรงพยาบาล นอกจากนี้ยังมีบริการเพิ่มเติม ได้แก่ การเจาะเลือดที่โรงพยาบาลใกล้บ้าน และวันที่ 1 ธันวาคม 2566 นี้ จะมีบริการเจาะเลือดที่บ้านได้แล้ว อีกทั้งยังมีการแจ้งผลตรวจทางห้องปฏิบัติการออนไลน์ การตรวจเลือดในกลุ่มโรคหายาก และการจัดส่งยาทางไปรษณีย์อีกด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
[**#กรมการแพทย์**](https://web.facebook.com/hashtag/%E0%B8%81%E0%B8%A3%E0%B8%A1%E0%B8%81%E0%B8%B2%E0%B8%A3%E0%B9%81%E0%B8%9E%E0%B8%97%E0%B8%A2%E0%B9%8C?__eep__=6&__tn__=*NK*F) [**#สถาบันสุขภาพเด็กแห่งชาติมหาราชินี**](https://web.facebook.com/hashtag/%E0%B8%AA%E0%B8%96%E0%B8%B2%E0%B8%9A%E0%B8%B1%E0%B8%99%E0%B8%AA%E0%B8%B8%E0%B8%82%E0%B8%A0%E0%B8%B2%E0%B8%9E%E0%B9%80%E0%B8%94%E0%B9%87%E0%B8%81%E0%B9%81%E0%B8%AB%E0%B9%88%E0%B8%87%E0%B8%8A%E0%B8%B2%E0%B8%95%E0%B8%B4%E0%B8%A1%E0%B8%AB%E0%B8%B2%E0%B8%A3%E0%B8%B2%E0%B8%8A%E0%B8%B4%E0%B8%99%E0%B8%B5?__eep__=6&__tn__=*NK*F) [**#**](https://web.facebook.com/hashtag/%E0%B9%82%E0%B8%A3%E0%B8%84%E0%B8%A5%E0%B8%A1%E0%B9%81%E0%B8%94%E0%B8%94%E0%B9%83%E0%B8%99%E0%B9%80%E0%B8%94%E0%B9%87%E0%B8%81?__eep__=6&__tn__=*NK*F)**Virtual Hospital**

-ขอขอบคุณ- 9 พฤศจิกายน 2566